Geghard - Wikipedija, prosta enciklopedija

# Geghard

### Iz Wikipedije, proste enciklopedije

Pogled na samostan Geghard

Geghard (armensko Գեղարդ) je armenski samostan, ki se nahaja v provinci Kotajk, pribl. 40 km vzhodno od Erevana. Samostan stoji v soteski reke Azat, nedaleč od njenega izvira.

Prvi samostan na tem mestu je bil postavljen že v 4. stoletju na kraju, kjer so pred krščanstvom častili izvir potočka, in se je imenoval Ajrivank (samostan v jami). Leta 923 so ga Arabci oplenili in zažgali.

Samostan so ponovno oživili v 12. stoletju, ko je dobil današnjo podobo. V 13. stoletju dobi današnje ime Geghard, ki pomeni kopje. V samostanu so namreč hranili konico kopja, s katerim naj bi ranili Kristusa med križanjem in naj bi ga v Armenijo prinesel apostol Tadej. Danes hranijo to relikvijo v Ečmiadzinu.

Samostan je obzidan s treh strani, na severni strani pa ga obdaja navpična skalna stena, kamor so vklesali prvotne cerkve (od tu tudi prvotno ime samostana) in bivališča za menihe. Zunaj obzidja, tik pred glavnim vhodom, se nahaja kapela matere božje, najstarejši del samostana, ki je bil zgrajen že pred letom 1164.

Kupola katedrale

Znotraj obzidja je ob steno prislonjena katedrala iz leta 1215 z 10 let mlajšim predprostorom (gavitom). Oboje je dala postaviti družina Zakarjan, ki je pozneje prodala kompleks družini Prošjan, ta pa je dala zgraditi v skalo izklesane objekte. V eni od dveh podzemnih cerkva, ki se imenuje po arhitektu Galdzanu je izvir potočka, ki teče po kanalih skozi cerkev. V drugo podzemno cerkev, posvečeno materi božji, je mogoče priti čez mavzolej družine Prošjan. Ta cerkev ima, kljub temu, da je podzemna, od znotraj enako obliko kot ostale cerkve, tudi kupolo. Na vrhu te kupole je tudi odprtina, ki omogoča naravno osvetlitev. Nad mavzolejem je vklesan še en izjemno akustičen gavit. Skozi luknjo v tleh je mogoče videti v mavzolej.

Samostan Geghard je bil leta 2000 vpisan v UNESCOv seznam svetovne dediščine.

Precej obiskovalcev samostana se ustavi tudi pri poganskem templju, ki nekoliko spominja na grške templje, v Garniju, pribl. 7 km od Gegharda.

## [uredi] Zunanje povezave

- Stran o samostanu na Cilicia.com
- UNESCO

Vzpostavljeno iz »http://sl.wikipedia.org../../../g/e/g/Geghard.html«

Kategoriji: Samostani v Armeniji | Kraji svetovne dediščine v Armeniji

##### Views

- Članek
- Pogovor
- Trenutna redakcija

##### občestvo

- Portal občestva
- Pod lipo
- Stik z nami

##### podpora

- Pomoč
- Denarni prispevki

##### Iskanje

##### V drugih jezikih

- English
- Suomi
- Nederlands
- Русский
- Svenska